RESOLUCIÓN do 8 de abril de 2015 pola que se adxudican as axudas do anexo I, modalidade A, da Orde do 24 de xullo de 2014 pola que se establecen as bases para a concesión, en réxime de concorrencia competitiva, das axudas de apoio á etapa de formación posdoutoral do Plan galego de investigación, innovación e crecemento 2011-2015 (Plan I2C) para o ano 2014, e se procede á súa convocatoria.
Consellería de Cultura, Educación e Ordenación Universitaria — III. Outras disposicións — 16/04/2015

A Orde do 24 de xullo de 2014 (DOG núm. 147, do 5 de agosto) establece as bases polas que se rexerá a concesión das axudas de apoio á etapa de formación posdoutoral, no marco do Plan galego de investigación, innovación e crecemento 2011-2015 (Plan I2C) para o ano 2014, en réxime de concorrencia competitiva. No anexo I da dita orde recóllese a modalidade A destas axudas.
No artigo 2 das bases da orde de convocatoria determínanse os requisitos que deberían cumprir as persoas candidatas e no artigo 2 do anexo I concrétanse os requisitos para a modalidade A.
De acordo co establecido no artigo 6 da convocatoria, despois de estudadas as solicitudes publicáronse as listas provisionais de solicitudes admitidas e excluídas e as universidades solicitantes tiveron un prazo de dez días para formular reclamacións para emendar erros ou falta de documentos das persoas interesadas ante a Secretaría Xeral de Universidades. Unha vez que se recibiu e se examinou esta documentación, publicouse a lista definitiva de solicitudes admitidas e excluídas.
As solicitudes admitidas foron avaliadas por un equipo de avaliadores formado por expertos de fóra do Sistema universitario de Galicia (SUG), coa colaboración da Axencia para a Calidade do Sistema Universitario de Galicia (ACSUG), a partir da documentación indicada no artigo 4 do anexo I da convocatoria e segundo o baremo que se indica no artigo 5 do mesmo anexo.
O resultado desta avaliación entregóuselle á comisión de selección definida no artigo 7 da orde de convocatoria, que elaborou un informe para o órgano instrutor no cal figuran as universidades beneficiarias, xunto coa prelación das persoas candidatas a seren destinatarias das axudas, e unha lista de espera coas solicitudes que non acadaron a puntuación suficiente para seren adxudicatarias da axuda pero que teñen unha puntuación igual ou superior á mínima establecida pola comisión de selección, fixada en 75,25 puntos.
En consecuencia, de acordo co establecido no artigo 8 das bases da convocatoria e atendendo á proposta de concesión elevada polo órgano instrutor a partir do informe da comisión de selección reunida o día 26 de marzo de 2015, a través da Secretaría Xeral de Universidades,
Primeiro. Conceder as axudas da modalidade A de apoio á etapa de formación posdoutoral para o ano 2014 ás universidades do SUG que contraten os/as candidatos/as seleccionados/as para unha praza do Programa de apoio á etapa de formación posdoutoral que se relacionan no anexo I.
Segundo. Establecer unha lista de espera, que se inclúe como anexo II, para determinar posibles substitucións. Nesta lista figura unha prelación, por orde decrecente de puntuación final, dun total de 15 persoas candidatas que non foron seleccionadas por teren unha puntuación inferior á do/a último/a candidato/a seleccionado/a pero que teñen unha puntuación superior á mínima establecida pola comisión de selección.
Terceiro. Todas as solicitudes que figuran nos anexos I e II desta resolución cumpren os requisitos establecidos nas bases da convocatoria. Así mesmo, as solicitudes que non figuran relacionadas nos citados anexos entenderanse denegadas ou desestimadas.
Cuarto. A data de comezo dos contratos será o 29 de abril de 2015, agás para os/as cidadáns/dás non comunitarios que poderán asinar o contrato ata o 29 de xuño de 2015.
Quinto. As 50 axudas posdoutorais (modalidade A) concedidas financiaranse con cargo aos orzamentos xerais da Comunidade Autónoma de Galicia para o ano 2015 e anos sucesivos, de acordo coa seguinte distribución, segundo a estrutura de pagamentos recollida no artigo 10 da Orde do 24 de xullo.
Sexto. O artigo 10 da orde de convocatoria establece que as universidades serán as encargadas do pagamento dos correspondentes contratos, así como da presentación da xustificación ante a Secretaría Xeral de Universidades para o libramento das axudas.
Segundo o establecido no artigo 45.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, transcorrido o prazo establecido de xustificación sen que se presentase esta ante o órgano administrativo competente, este requirirá o beneficiario para que, no prazo improrrogable de dez días, a presente. A falta de presentación da xustificación comportará a perda do dereito ao cobramento parcial ou total da subvención, a exixencia do reintegro e demais responsabilidades establecidas na Lei de subvencións de Galicia.
Sétimo. Contra esta resolución, que esgota a vía administrativa, os/as interesados/as poderán interpoñer recurso potestativo de reposición ante o conselleiro de Cultura, Educación e Ordenación Universitaria no prazo dun mes a partir do día seguinte ao da publicación da resolución no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade cos artigos 19 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 8 de abril de 2015